b'\n_START_ARTICLE_\nDen ortodokse kirke i Moldova\n_START_SECTION_\nHistorie\n_START_PARAGRAPH_\nDet er uvisst n\xc3\xa5r kristendommen kom til dagens Moldova. Senest fra konsilet i Khalkedon (451) sogna omr\xc3\xa5det til patriarkatet av Konstantinopel, h\xc3\xb8rte alts\xc3\xa5 til den ortodokse kirketradisjonen, men ble i kortere perioder av ungarsk herred\xc3\xb8mme underlagt katolske biskoper. Fyrsted\xc3\xb8mmet Moldova, som dagens Moldova utgjorde den \xc3\xb8stlige delen av, var fra slutten av 1300-tallet et eget bisped\xc3\xb8mme med sete f\xc3\xb8rst i Suceava, senere i Ia\xc8\x99i (begge i dagens Romania). Det osmanske herred\xc3\xb8mmet (1512\xe2\x80\x931812) hadde veldig liten p\xc3\xa5virkning p\xc3\xa5 religionsut\xc3\xb8velsen._NEWLINE_Som f\xc3\xb8lge av den russisk-tyrkiske krig m\xc3\xa5tte osmanene avst\xc3\xa5 Bessarabia, som var omtrent sammenfallende med dagens Moldova, til Russland. Omr\xc3\xa5det ble derp\xc3\xa5 l\xc3\xb8st fra Konstantinopel-patriarkatet og innlemma i den russisk-ortodokse kirke, som oppretta et eget bisped\xc3\xb8mme med ansvar for Bessarabia og sete i Chi\xc8\x99in\xc4\x83u._NEWLINE_I 1918 ble Bessarabia (samt Bukovina og Transilvania) forent med Romania. Den rumensk-ortodokse kirke, som hadde v\xc3\xa6rt autokefal siden 1885, ble dermed utvida fra to til fem metropolitandistrikter (kirkeprovinser) og i 1925 opph\xc3\xb8ya til patriarkat. Bessarabia utgjorde et rumensk-ortodokst metropolitandistrikt frem til 1944, da Bessarabia ble annektert av Sovjetunionen og omgjort til Den moldovske sosialistiske sovjetrepublikk. Metropolitansetet i Chi\xc8\x99in\xc4\x83u ble derp\xc3\xa5 nedgradert til bisped\xc3\xb8mme og igjen innlemma i den russisk-ortodokse kirke._NEWLINE_Etter Moldovas gjenvunne uavhengighet i 1991 gjenoppretta hjelpebiskop Petru P\xc4\x83duraru av B\xc4\x83l\xc8\x9bi kontakten med den rumensk-ortodokse kirke, og ble i 1992 innsatt som dennes erkebiskop av Chi\xc8\x99in\xc4\x83u og metropolitt av Bessarabia av patriarken av Bucure\xc8\x99ti. Skrittet ble ford\xc3\xb8mt av patriarken av Moskva, som samme \xc3\xa5r innr\xc3\xb8mma delvis selvstyre til det russisk-ortodokse bisped\xc3\xb8mmet Chi\xc8\x99in\xc4\x83u og opph\xc3\xb8ya det til metropolitansete._NEWLINE_Siden 1992 eksisterer dermed to ulike ortodokse kirker i Moldova, den bessarabisk-(rumensk-)ortodokse og den moldovsk-(russisk-)ortodokse. Den bessarabisk-ortodokse kirke ble i begynnelsen avvist av den moldovske regjeringen. F\xc3\xb8rst etter en dom i Den europeiske menneskerettsdomstolen i 2004 fikk den lov til \xc3\xa5 registrere seg som trossamfunn.'